b'\n_START_ARTICLE_\nFlorida-boomet 1926\n_START_PARAGRAPH_\nFlorida-boomet 1926 er betegnelsen for en grundspekulationsb\xc3\xb8lge, der ramte den amerikanske delstat Florida i 1920\'erne, og som sluttede brat 1926._NEWLINE_I 1920\'erne n\xc3\xa6rede den amerikanske befolkning et stort \xc3\xb8nske om at blive rige meget hurtigt og helst med s\xc3\xa5 lille indsats af fysisk arbejde som muligt. I de samme \xc3\xa5r var den amerikanske velstand voksende, og der var derfor folk, som mente, at en del af denne velstand ville blive investeret i kystegnene i Florida, der med sit milde vejrlig og gode badestrande syntes egnet til opholdssted for ferieg\xc3\xa6ster fra de nordlige delstater. Som f\xc3\xb8lge heraf begyndte jordpriserne i og omkring Miami, Miami Beach, Coral Gables og langs hele \xc3\xb8stkysten nordp\xc3\xa5 indtil Palm Beach at stige. Spekulanter fandt her hurtigt et objekt, der syntes egnet til hurtig fortjeneste, og f\xc3\xb8lgen blev en veritabel spekulationsb\xc3\xb8lge._NEWLINE_F\xc3\xb8rst og fremmest blev jorden udstykket i sm\xc3\xa5 jordstykker, der derefter kunne s\xc3\xa6lges. Eftersom eftersp\xc3\xb8rgslen var meget stor, steg v\xc3\xa6rdien af disse jordlodder temmelig hurtigt og n\xc3\xa5ede efter datidens forhold anseelige h\xc3\xb8jder: inden for en omkreds af 60 km fra Miami blev indlandslodder solgt for mellem 8.000 og 20.000 dollars, kystn\xc3\xa6re lodder for 15.000 til 25.000 dollars, og egentlige strandgrunde fra 20.000 til 75.000 dollars. De jordhandler, der s\xc3\xa5ledes skete, var dog ikke reelle. Man solgte med 10% i udbetaling og gik snart over til at anvende "binders": det var ikke selve jorden, der blev k\xc3\xb8bt, men alene retten til at k\xc3\xb8be jorden til en fast pris, der blev k\xc3\xb8bt og solgt. Derved fik "bindere" v\xc3\xa6rdi som spekulationsobjekt, idet de p\xc3\xa5 grund af de stigende priser efter kort tid kunne s\xc3\xa6lges til deres nye og h\xc3\xb8jere v\xc3\xa6rdi, det vil sige, at jordspekulanten indkasserede ved salget den i mellemtiden indtr\xc3\xa5dte v\xc3\xa6rdistigning._NEWLINE_Grundspekulationen tog et afg\xc3\xb8rende opsving i l\xc3\xb8bet af 1925: stadig flere jordlodder blev udstykket og i stigende afstand fra kysten. Selv jorder, der var uegnede til bebyggelse \xe2\x80\x93 moser, sumpe og kratskove \xe2\x80\x93 blev inddraget i spekulationen. Omfanget af transporten til Florida af udstyr til fremme af spekulationen blev i efter\xc3\xa5ret s\xc3\xa5 stor, at jernbanerne i efter\xc3\xa5ret s\xc3\xa5 sig n\xc3\xb8dsaget til at indf\xc3\xb8re forbud mod fragt af mindre v\xc3\xa6sentligt gods._NEWLINE_I for\xc3\xa5ret 1926 begyndte eftersp\xc3\xb8rgslen imidlertid at aftage, men i f\xc3\xb8rste omgang lykkedes det ejendomsspekulanterne ved deres reklamevirksomhed at holde spekulationsb\xc3\xb8lgen vedlige. I efter\xc3\xa5ret 1926 ramtes Florida imidlertid af to orkaner, hvoraf den v\xc3\xa6rste den 18. september kostede omkring 400 mennesker livet, rev tage af husene og oversv\xc3\xb8mmede Miamis gader. Det bragte en ende p\xc3\xa5 spekulationsiveren, og i den f\xc3\xb8lgende tid skete stribevis af betalingsstop, der i kraft af den s\xc3\xa6regne m\xc3\xa5de, man havde udformet spekulationen p\xc3\xa5, ofte bragte grundene tilbage til de landm\xc3\xa6nd, der oprindelig havde solgt dem. Omfanget af den spekulation, der havde v\xc3\xa6ret, kan belyses ved, at i 1925 udgjorde den samlede bankclearing 1.066.528.000 dollars, i 1928 kun 143.364.000 dollars.'